SKRIFTLIG FORESPØRGSEL E-0334/03

af Cristiana Muscardini (UEN) til Rådet

(10. februar 2003)

Om: NATO's udvidelse og Den Europæiske Unions forsvarspolitik

På topmødet for 19 stats- og regeringschefer fra NATO, som blev afholdt i Prag den 21.-22. november sidste år i nærværelse af politiske ledere fra 27 stater, der er associeret til Atlantpagten, og som samledes i det euro-atlantiske partnerskabsråd, behandledes bl.a. to afgørende spørgsmål, nemlig en tilpasning af NATO's strategiske kapacitet og udvidelsen af NATO tre år efter tiltrædelsen af de første tre medlemslande fra den tidligere sovjetblok.

Omlægningen af alliancens politisk-strategiske profil var nødvendig som følge af spredningen af de kilder, der kan skabe ustabilitet og usikkerhed (i forhold til den tidligere overvejende sovjetiske trussel) og som følge af udvidelsen af de opgaver, der er pålagt NATO gennem den strategiske koncept fra 1991 og 1999, som omfattede modstand mod udbredelse af masseødelæggelsesvåben, bekæmpelse af international terrorisme og organiseret kriminalitet. På baggrund af de resultater, der blev opnået i Prag, forbliver alliancen tilsyneladende det politiske og militære samlingspunkt for den nye europæiske sikkerhed, selv om det ikke lykkedes på topmødet at løse alle de politiske og institutionelle knudepunkter i alliancen.

Kan Rådet oplyse følgende:

1. Betragter det stadig NATO som en alliance i ordets traditionelle betydning eller som kimen til et nyt og mere effektivt kollektivt sikkerhedssystem?

2. Hvorledes er forholdet mellem Den Europæiske Union og USA inden for NATO, og i hvilken retning udvikler det sig?

3. Hvorledes er forholdet på det militære plan mellem Unionens særlige udrykningsstyrke og NATO's styrker i betragtning af, at 17 af de 19 NATO-lande er europæiske?

4. Hvilken rolle spiller WEU i denne sammenhæng?

5. Er det tænkeligt, at formlen med øget samarbejde er tilstrækkelig effektiv til at sikre en selvstændig forsvarspolitik for de deltagende lande?

Svar

(21. juli 2003)

Rådet gør det ærede medlem opmærksom på, at det ikke tilkommer Rådet at foretage en vurdering af en anden international organisation som NATO med hensyn til organisationens art eller effektivitet, og at forbindelserne mellem EU og USA er genstand for en løbende, direkte, bilateral dialog på alle niveauer inden for rammerne af den nye transatlantiske dagsorden.

Rådet gør endvidere det ærede medlem opmærksom på, at de stater, der både er medlem af NATO og af EU, kan tilmelde deres styrker til den ene af organisationerne eller til dem begge. Beredskabsenheder til hurtig udsendelse kan tilmeldes begge organisationer og i givet fald indsættes efter disses egne procedurer.

For så vidt angår EU's beredskabsenheder til hurtig udsendelse har Rådet besluttet at pålægge sine forberedende organer at afslutte arbejdet med spørgsmålet så hurtigt som muligt på grundlag af følgende generelle principper:

- reaktion inden for 5 til 30 dage eller hurtigere

- strømlining af krisestyringsprocedurer i overensstemmelse med de operative krav i forbindelse med hurtig udrykning

- forhåndsplanlægning på grundlag af illustrerende scenarier

- specifik identificering i styrkekataloget af beredskabsenheder til hurtig udsendelse

- retningslinjer for anvendelse af det vedtagne koncept med en koordinerende nation og andre koncepter, som måtte blive vedtaget.

I overensstemmelse med konklusionerne fra Det Europæiske Råds møde den 7., 8. og 9. december 2000 i Nice og fra mødet i WEU's Ministerråd den 13. november 2000 i Marseille har Rådet truffet en række principbeslutninger om EU's inddragelse af relevante funktioner i forbindelse med Petersberg-opgaverne.

Ved Nice-traktaten blev der i EU-traktaten indsat en artikel 27 B, der bestemmer, at forstærket samarbejde i henhold til traktaten ikke kan vedrøre spørgsmål, der har konsekvenser på det militære område eller på forsvarsområdet. En eventuel ændring af disse bestemmelser vil under alle omstændigheder skulle behandles som led i de igangværende drøftelser inden for rammerne af Konventet om Den Europæiske Unions Fremtid.